**Fundur með foreldraráði 4. desember 2024**

Mættir: María Björk, Fríða Björg, Kolbrún Hrönn, Karen og Sigrún Björk sem stjórnaði fundi.

Fundur settur kl 15

Rætt um nýja gjaldskrá sem tekur gildi 1. Janúar 2025. Almenn ánægja virðist vera með hana á meðal foreldra og skilningur langflestra á föstudagslokun milli kl 14-16. Með því að bjóða upp á vistun frá kl 14-16 á föstudögum fyrir þá sem nauðsynlega þurfa á að halda og gæslu á skráningardögum er komið til móts við þarfir foreldra sem vegna stöðu sinnar gætu lent í vandræðum. Foreldrar hafa verið duglegir að skila inn nýjum dvalarsamningum og þó nokkrir eru að nýta sér sveigjanleika varðandi vistunartíma. Gjaldsráin verður síðan endurskoðuð næsta vor og foreldar beðnir um að koma ábendingum um hana til leikskólastjóra ef einhverjar eru.

Leikskólastjóri fór yfir komandi stöðu leikskólans eftir áramót. Það er ljóst að fjórir starfsmenn eru að fara í langtíma veikindaleyfi vegna aðgerða sem getur sett starf skólans í klemmu. Allt eru þetta starfsmenn sem vinna til kl 16. Auglýst verður eftir starfsfólki í tímabundin störf um áramótin en ef ekki fást starfsmenn í þessi störf þarf að bregðast við á annan hátt. Ef til vill þarf að grípa til skertrar opnunar deilda t.d. loka fyrr á daginn á meðan þetta ástand gengur yfir. Einnig kom hugmynd frá foreldrum að biðja þá foreldra sem mögulega geta að sækja fyrr einhverja daga. Þá væri aðgerðarplan skipulagt í samvinnu við foreldra t.d. viku fram í tímann. En vonandi leysist þetta og við fáum til okkar tímabundið gott fólk.

Þá var rætt um stöðu barna og unglinga almennt í samfélaginu okkar í dag en „Heimili og skóli“ hafa farið víða um land með vinnustofu Farsældarsáttmálans þar sem fjallað er um þeirra mál. Á vinnustofunni koma foreldrar saman og ræða þau sameiginlegu viðmið og gildi sem þau vilja viðhalda í uppeldi barna sinna. Við í leikskólanum í samvinnu við grunnskólann hefðum gjarnan viljað fá svona vinnustofu til okkar hingað á Laugaland en hún gæti verið frábært verkfæri fyrir foreldra í okkar skólasamfélagi að koma saman og ræða þessi mikilvægu mál. Öll viljum við gera okkar besta þegar kemur að uppeldi barnanna okkar en með góðu samtali getum við styrkt hvort annað í hlutverkum okkar.

Önnur mál: spurt var um hvernig staðan væri á nýju deildinn sem stendur til að opna. Þar er lítið að gerast og ekki byrjað á að innrétta hana. Óvíst hvenær hún opnar en þangað til verða ekki tekin inn ný börn.

Fundi slitið kl. 15:50